كنظن واقيلة المغرب من بين البلدان القليلة فالعالم لي المواطنين ديالهم هو مواطني درجة تانية مقارنة بالأجانب ، حيث لا يعقل أن أجنبي وخصوصا أوروبي كيتمتع بعدة حقوق وامتيازات مكايناش عند موالين البلاد ، مثلا كاوري يمكن ليه يشرب بيرة فلاطيراس وهذا راه حلم العديد من المغاربة يعيشوه وسط بلادهم ، بالإظافة الى ان الحجوزات من برا فالفنادق المغربية أرخص بكثير من الحجوزات للمغاربة داخل الوطن ، حتى تعامل المغاربة أنفسهم مع الأجنبي أفضل من من نعاملهم مع المغربي ، وهادشي الصراحة كيخلي الواحد يتمنى يكون كاوري فالمغرب على أنه يكون مغربي فالمغرب . حتى الشفارة كيتجنبوا يكريسيو الأجانب فالمدن السياحية حيث كتنوض عليهم قربالة ودغية كيتجبدوا وكيتعاقبوا بأقصى العقوبات ، بينما المغاربة كيكمدوها وكاع الى تشد الجاني فالغالب كياخد عقوبة ماشي بحال الى رتاكب جريمة فحق كاوري ، ونهار كتوقع شي حادثة للأجانب فشي منطقة نائية فراه الحوامة كتمشي تجري تنقلهم لأقرب مستشفى مجهز، بينما المغاربة مليوحين فبيبان السبيطارات وديما كنسمعوا حالات وفاة جراء الإهمال الطبي أو غياب الأجهزة ، وحتى فالإستثمارات والرخص الكاوري أمورو سهل ، ويكفي أنه كياخد رخصة بيع الخمور والمغربي لا ، علما أن المشروع لمغربي غيبيع الخمور للمغاربة. وغي بعض الحانات هوما اللخرين والكاوري كيدخل بالشورط والمغربي لا ، وهادشي يمكن يعيشوا اي واحد فالمدن السياحية الكبرى ، وهاد المعاملة العنصرية اتجاه المغاربة فبلادهم ماشي غير الدولة لي كتقوم بيها بل حتى المواطنين ، وفاللخر كتبدى تسمع أغاني على حب الوطن وواش بغيتو تردونا بحال سوريا ، وحنا أصلا عايشين فالمغرب بحال الى لاجئين من بلاد خرى والأجانب هوما موالين البلاد مادمنا مكنتمتعوش بقوانين كتحمينا بحال بحال ومادام عندهم امتيازات علينا فراه مكاينش فرق بين المغاربة فالمغرب ولاجئ فبلاد خرى ، راه صعيب نحسوا براسنا مواطنين ويتربى فينا حب الوطن وعدم الرغبة فالهروب عنه فأقرب فرصة وحنا كنكبروا ونترباو على أن الأجنبي أكثر قيمة منا فبلادنا ، راه مابغيناش شي حاجة كثيرة بغينا غير نتعاملوا بإحترام ونتمتعوا بالحقوق والإمتيازات لي عند الأوروبيين في بلادنا فقط . 
صعيب نحسوا براسنا مواطنين ويتربى فينا حب الوطن وعدم الرغبة فالهروب عنه فأقرب فرصة وحنا كنكبروا ونترباو على أن الأجنبي أكثر قيمة منا فبلادنا